શરૃઆત દક્ષિણ ગુજરાતથી કરીએ અને ખેતીની બદલાયેલી તાસીરનું તાલુકાવાર વિશ્લેષણ ઘણુ રસપ્રદ રહે પણ તેમ કરતા તો આ લેખ નહીં પણ પુસ્તકનાં પાનાં પણ ઓછા પડે એમ છે. એટલે કૃષિમાં આવેલા નવા પાકોને જિલ્લાવાર જોઈએ અને શરૃઆત દક્ષિણ ગુજરાતથી કરીએ. ભાંગ્યુ તોય ભરૃચથી નવા પાકોનો પ્રારંભ કરીએ તો, ભરૃચ જિલ્લામાં ઘણા ખેડૂતોએ ખારેક, દાડમની ખેતી શરૃ કરી છે. ઔષધિય પાકોની ખેતી પણ વધી હોય એવું લોકોની ઇન્કવાયરી પર લાગે છે. શતાવરી અને કેસર જેવા ઔષધિય પાકો તરફ ભરૃચના ખેડૂતો વળ્યા છે. ભરૃચમાં બે પ્રકારની આબોહવા છે, પૂર્વ ભરૃચ સમતલ વાવેતર વિસ્તાર છે જ્યારે કેટલોક વિસ્તાર સમુદ્ર તટનો વિસ્તાર છે. તટીય પ્રદેશના ખેડૂતો ખારેકના વાવેતર તરફ વળ્યા છે. ભરૃચના બાકીના પ્રદેશમાં પણ ખારેક અને દાડમ જેવા નવા પાકોનું પ્રમાણ ઘણુ વધ્યું છે. ખેડૂતોના ઇઝરાયેલમાં સારા સંપર્કો હોય તો ત્યાંથી સક્કર્સ લાવે નહીંતર કચ્છમાંથી ખારેકના રોપા લાવે છે. કચ્છમાં અત્યારે ખારેકના ટિશ્યૂ કલ્ચરની ઘણી લેબોરેટરીઓ છે, ત્યાંથી રોપા લાવે છે. ખારેકના એક રોપાની કિંમત ત્રણ હજારથી લઈને પાંચ હજાર રૃપિયા થાય છે. આમ ખારેકની ખેતી ઘણી ઉત્પાદક હોવાની સાથે ખર્ચાળ પણ છે.